CELEX: 32015R1076
Language: bg
Date: 2015-04-28 00:00:00
Title: Делегиран регламент (ЕС) 2015/1076 на Комисията от 28 април 2015 година за определяне, в съответствие с Регламент (ЕС) № 1303/2013 на Европейския парламент и на Съвета, на допълнителни правила относно замяна на бенефициер и относно съответните отговорности, както и на минимални изисквания, които да бъдат включени в споразуменията за ПЧП, финансирани от европейските структурни и инвестиционни фондове

4.7.2015   
            
            
               BG
            
            
               Официален вестник на Европейския съюз
            
            
               L 175/1
            
         ДЕЛЕГИРАН РЕГЛАМЕНТ (ЕС) 2015/1076 НА КОМИСИЯТА
   от 28 април 2015 година
   за определяне, в съответствие с Регламент (ЕС) № 1303/2013 на Европейския парламент и на Съвета, на допълнителни правила относно замяна на бенефициер и относно съответните отговорности, както и на минимални изисквания, които да бъдат включени в споразуменията за ПЧП, финансирани от европейските структурни и инвестиционни фондове
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (1), и по-специално член 63, параграф 4 и член 64, параграф 4 от него,
   като има предвид, че:
   
               (1)
            
            
               В член 63, параграф 1 от Регламент (ЕС) № 1303/2013 се предвижда, че по отношение на публично-частно партньорство („ПЧП“) бенефициер може да бъде и частноправна организация на държава членка („частен партньор“). В съответствие с член 63, параграф 3 от Регламент (ЕС) № 1303/2013, частният партньор, избран за изпълнение на операцията, може да бъде заменен като бенефициер по време на изпълнението, когато това се налага съгласно реда и условията на ПЧП или съответното финансово споразумение между частния партньор и финансовата институция, съфинансираща операцията.
            
         
               (2)
            
            
               За да бъде определен пълен набор от задълженията на партньорите по операция на ПЧП, е необходимо да се определят допълнителни правила относно замяна на бенефициер и относно съответните отговорности.
            
         
               (3)
            
            
               В случай на замяна на бенефициер по операции на ПЧП, финансирани от европейските структурни и инвестиционни фондове, е необходимо да се гарантира, че след замяната новият партньор или орган най-малкото ще предоставя същата услуга и със същите минимални стандарти за качество съгласно изискванията на първоначалния договор за ПЧП.
            
         
               (4)
            
            
               В член 64, параграф 1 от Регламент (ЕС) № 1303/2013 се определят условията, съгласно които разходите, направени и платени от частния партньор, могат да се смятат за направени и платени от бенефициера в случай на операция на ПЧП, когато бенефициерът на безвъзмездната помощ е публичноправна организация. Съгласно изискванията, посочени в член 64, параграф 2 от този регламент, плащанията по отношение на тези разходи се извършват по гаранционна блокирана сметка на името на бенефициера.
            
         
               (5)
            
            
               Необходимо е да се определят минималните изисквания, които да бъдат включени в споразуменията за ПЧП и които са необходими за прилагането на член 64, параграф 1 от Регламент (ЕС) № 1303/2013, включително разпоредбите, свързани с прекратяване на споразумението за ПЧП и за целите на осигуряване на адекватна одитна следа.
            
         ПРИЕ НАСТОЯЩИЯ РЕГЛАМЕНТ:
   ГЛАВА I
   
      
         Правила относно замяна на бенефициер по операции на ПЧП, финансирани от европейските структурни и инвестиционни фондове
      
   
   (член 63, параграф 4 от Регламент (ЕС) № 1303/2013)
   Член 1
   Допълнителни условия за замяна на частния партньор
   Замяната на частен партньор или публичноправна организация, посочена в член 63, параграф 3 от Регламент (ЕС) № 1303/2013 („партньор или орган“), трябва да отговаря на следните допълнителни условия:
   
               а)
            
            
               партньорът или органът е в състояние да осигури най-малкото съответната услуга, включително поне минималните стандарти за качество, определени в договора за публично-частното партньорство („ПЧП“);
            
         
               б)
            
            
               партньорът или органът се е съгласил да поеме правата и отговорностите на бенефициера във връзка с подкрепата за операции на ПЧП от датата, на която управляващият орган е уведомен за предложението за замяна.
            
         Член 2
   Предложение за замяна на частен партньор
   1.   Партньорът или органът изпраща на управляващия орган предложението за замяна на частния партньор като бенефициер в срок от един месец от датата на решението за замяна на частния партньор.
   2.   Посоченото в параграф 1 предложение съдържа следното:
   
               а)
            
            
               реда и условията на ПЧП или финансовото споразумение между частния партньор и финансовата институция, съфинансираща операцията, по която се изисква замяната;
            
         
               б)
            
            
               доказателства за изпълнението от страна на партньора или органа на условията, определени в член 1 от настоящия регламент, както и доказателства, че той изпълнява и поема всички свързани с това задължения на бенефициер съгласно Регламент (ЕС) № 1303/2013;
            
         
               в)
            
            
               доказателства, че партньорът или органът разполага с копие на първоначалното споразумение за подкрепа, както и всички изменения на това споразумение.
            
         Член 3
   Потвърждение на замяната на частния партньор
   В срок от един месец от получаване на предложението, посочено в член 2, и при условие че партньорът или органът изпълнява и поема всички съответни задължения на бенефициер съгласно Регламент (ЕС) № 1303/2013 и отговаря на условията, определени в член 1 от настоящия регламент, управляващият орган:
   
               а)
            
            
               регистрира партньора или органа като бенефициер, считано от датата, посочена в член 1, буква б) от настоящия регламент;
            
         
               б)
            
            
               уведомява партньора или органа за оставащата част от подкрепата, осигурена от европейските структурни и инвестиционни фондове.
            
         ГЛАВА II
   
      
         Минимални изисквания, които да бъдат включени в споразуменията за ПЧП, финансирани от европейските структурни и инвестиционни фондове
      
   
   (член 64, параграф 4 от Регламент (ЕС) № 1303/2013)
   Член 4
   Гаранционна блокирана сметка
   По отношение на гаранционната блокирана сметка, посочена в член 64, параграф 2 на Регламент (ЕС) № 1303/2013, споразумението за ПЧП съдържа следните изисквания:
   
               а)
            
            
               когато е целесъобразно, критериите за подбор на финансова институция, където следва да бъде открита гаранционната блокирана сметка, включително изискванията по отношение на нейната кредитоспособност;
            
         
               б)
            
            
               условията, при които могат да бъдат извършвани плащанията от гаранционната блокирана сметка;
            
         
               в)
            
            
               информация относно правото на публичноправната организация, която е бенефициер, да използва гаранционната блокирана сметка като обезпечение/гаранция за изпълнението на нейните задължения или задълженията на частния партньор по споразумението за ПЧП;
            
         
               г)
            
            
               задължението на титулярите на гаранционната блокирана сметка да уведомят управляващия орган по негово писмено искане относно размера на средствата, преведени по гаранционната блокирана сметка, и салдото по сметката;
            
         
               д)
            
            
               правила относно начина на изплащане на оставащите средства в гаранционна блокирана сметка, когато гаранционната блокирана сметка се закрива поради прекратяване на споразумението за ПЧП.
            
         Член 5
   Докладване и одитна следа
   1.   Споразумението за ПЧП съдържа разпоредби относно създаването на механизъм за докладване и съхранение на документите. Този механизъм съдържа същите задължения за докладване и съхранение на документите, като тези на бенефициера, който прави и плаща разходите, допустими съгласно член 65 от Регламент (ЕС) № 1303/2013.
   2.   Споразумението за ПЧП включва процедури за осигуряване на адекватна одитна следа съгласно посоченото в член 25 от Делегиран регламент (ЕС) № 480/2014 на Комисията (2). По-специално, тези процедури дават възможност за равняване на плащанията, направени от частния партньор за изпълнението на операцията, с разходите, декларирани от бенефициера пред управляващия орган.
   Член 6
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 април 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 347, 20.12.2013 г., стр. 320.
   
      (2)  Делегиран регламент (ЕС) № 480/2014 на Комисията от 3 март 2014 г. за допълнение на Регламент (ЕС) № 1303/2013 на Европейския парламент и на Съвета за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство (ОВ L 138, 13.5.2014 г., стр. 5).